Document ID: 31994D0766

Odločba Komisije
z dne 21. novembra 1994
o posebnih pogojih za uvoz ribiških proizvodov in proizvodov iz ribogojstva s poreklom iz Tajvana
(94/766/ES)
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 91/493/EGS z dne 22. julija 1991 o zdravstvenih pogojih za proizvodnjo in dajanje na trg ribiških proizvodov [1] in zlasti člena 11 Direktive,
ker je skupina strokovnjakov Komisije opravila inšpekcijski obisk v Tajvanu, da bi preverila pogoje, v katerih se ribiški proizvodi izdelujejo, skladiščijo in odpremijo v Skupnost;
ker se lahko določbe tajvanske zakonodaje o zdravstvenem inšpekcijskem nadzoru in spremljanju ribiških proizvodov štejejo za enakovredne tistim v Direktivi 91/493/EGS;
ker je Bureau of Commodity Inspection and Quarantine (BCIQ), ki je pristojni organ na Tajvanu, sposoben učinkovito preverjati uporabo veljavnih zakonov;
ker mora postopek za pridobitev zdravstvenega spričevala iz člena 11(4)(a) Direktive 91/493/EGS vključevati tudi opredelitev vzorca spričevala, minimalne zahteve glede jezika (jezikov), v katerem mora biti to spričevalo napisano, in položaj osebe, pooblaščene za podpis tega spričevala;
ker je treba v skladu s členom 11(4)(b) Direktive 91/493/EGS na pakiranja ribiških proizvodov pritrditi oznako, na kateri je navedeno ime tretje države in številka odobritve obrata izvora;
ker je treba na podlagi člena 11(4)(c) Direktive 91/493/EGS določiti seznam odobrenih obratov za izvoz; ker je ta seznam treba sestaviti na podlagi sporočila BCIQ Komisiji; ker mora BCIQ zato zagotoviti skladnost z določbami, ki so za ta namen opredeljene v členu 11(4) Direktive 91/493/EGS;
ker je BCIQ dal uradna zagotovila v zvezi s skladnostjo s pravili iz poglavja V Priloge k Direktivi 91/493/EGS in v zvezi z izpolnjevanjem zahtev, enakovrednih tistim za odobritev podjetij iz Direktive;
ker so ukrepi, predvideni s to odločbo, v skladu z mnenjem Stalnega veterinarskega odbora,
SPREJELA NASLEDNJO ODLOČBO:
Člen 1
Bureau of Commodity Inspection and Quarantine (BCIQ) se prizna za pristojni organ v Tajvanu za preverjanje in potrjevanje skladnosti ribiških proizvodov z zahtevami Direktive 91/493/EGS.
Člen 2
Ribiški proizvodi in proizvodi iz ribogojstva s poreklom iz Tajvana morajo izpolnjevati naslednje pogoje:
1. vsaka pošiljka mora biti opremljena z oštevilčenim izvirnim zdravstvenim spričevalom, pravilno izpolnjenim, podpisanim, z datumom, na enem samem listu v skladu z vzorcem, določenim v Prilogi A k tej odločbi;
2. proizvodi morajo izvirati iz odobrenih obratov, naštetih v Prilogi B k tej odločbi;
3. na vseh pakiranjih mora biti z neizbrisnimi črkami zapisana beseda "Tajvan" in številka odobritve obrata, iz katerega proizvod izvira, razen v primeru zamrznjenih ribiških proizvodov v razsutem stanju in namenjenih za proizvodnjo konzervirane hrane.
Člen 3
1. Spričevalo iz točke 1 člena 2 mora biti sestavljeno v vsaj enem od uradnih jezikov države članice, kjer se pregledi izvajajo.
2. V spričevalu mora biti navedeno ime, usposobljenost in podpis predstavnika BCIQ ter njegov uradni žig v barvi, ki je drugačna od barve drugih navedb na spričevalu.
Člen 4
Ta odločba se uporablja od 1. januarja 1995.
Člen 5
Ta odločba je naslovljena na države članice.
V Bruslju, 21. novembra 1994

Labels: 0
3
18
6